L’oficina JUSTIPROP de Burjassot es trasllada a la Casa de Cultura
2025-07-24

JUSTIPROP, el servici d’orientació, assessorament i informació jurídica, finançat per la Generalitat Valenciana al qual està adherit l’Ajuntament de Burjassot trasllada les dependències on donarà servici, a partir de 4 de juny, en la segona planta de la Casa de Cultura del municipi (amb accés tant pel carrer Mariana Pineda com per Pintor Goya). L’horari d’atenció serà els dimarts de 10 h a 13 h. Les ciutadanes i ciutadans que necessiten fer ús del servici han de sol·licitar CITA PRÈVIA.

Entre altres assumptes, la ciutadania que faça ús del servici JUSTIPROP podrà rebre, de manera gratuïta, informació en matèria d’accés a la justícia, mediació, assistència a les víctimes del delicte i protecció dels drets; informació sobre la ubicació i dades de contacte de seus judicials, Oficines d’Assistència a les Víctimes del Delicte, Oficines de Denúncies i d’Assistència a les Víctimes de Violència de Gènere, Servicis d’Orientació i Mediació (SOM), col·legis professionals de l’advocacia i de la procura, centres socials, Registre Civil i qualsevol altra entitat que preste servicis relacionats amb estes matèries o informació sobre recursos públics o privats per a la protecció i defensa dels drets i interessos legítims.